Äni

(xikäyä tormışta bulğan waqıyğağa nigezlänep yazıldı)

Göllär çäçäk atsın öçen,

Bäxet-şatlıq artsın öçen

Äni kiräk, äni kiräk.

İñ qaderle keşe cirdä

Äni, dimäk.

R. Miñnullin

Ätise Ğadelne uyattı da işeğaldına çığıp kitte. Eşkä kitkänçe yort-qura tiräsendäge eşlärne beterep yörüweder inde. Keçkenä Ğadel menä ber yıl inde ätise belän genä yäşi. Änise, nindider awırudan terelä almıyça, ğaziz sabıyın qaldırıp, bu dönyadan kitep bardı. Elegräk änise uyatqan çaqlarda urınında irkälänep yatarğa yaratqan Ğadel xäzer ätise ber endäşügä ük sikerep tora. Ul kergänçe yuwınıp, kiyenep quyası bar, çönki irtänge aşnı aşawğa, berse – eşenä, ikençese mäktäbenä yul totaçaq. 

Härwaqıttağıça tınıç qına çäy eçtelär. Ara-tirä berniçä süz äytep quyunı sanamağanda, alar bötenläy diyärlek söyläşmilär. Ätise şayan süzle, açıq keşe buluwına qaramastan, äniläre ülgännän birle, bötenläy üz eçenä biklände: az süzlegä äylände. Elegräk irtän eşkä kitkändä dä, kiçlären arıp-talıp eştän qaytqaç ta, ul ulınıñ yä başınnan sıypap alır, yä tezlärenä utırtıp söyär, qaynar qoçağında irkälär ide. Xäzer ätisen alıştırıp quydılarmıni, uyğa batıp, küñelsezlänep utıruwın belä. Bik yarata ide şul ätise Ğadelneñ änisen. Bu yäş ğailädä yaratışu-söyeşü mäñgelekkä urnaşıp qalğan ide diyärseñ, tik yazmış alarğa ütä dä nıq räximsezlek qıldı: änisez qaldırdı, bäxet digän närsäne, tormış yamen ber mizgeldä yuqqa çığardı. Öydä şayan tawışlar, räxätlänep köleşülär işetelmägängä dä biş bıltır. Xätta pesiläre Aqtäpi dä, irkälänep, ayaq astında uralmıy. Öydä nindider qırıs tınıçlıq xakimlek itä xäzer. İx, nigä dip inde änise alarnı yalğız qaldırıp kitte? Ällä soñ Ğadel qayber çaqlarda, tıñlamıyça, artıq şuqlanıp, änisen räncetteme ikän? 

Nindi matur yäşilär ide bit! Alarnıñ bäxeten kemnär genä urlap kitte ikän soñ? Kiçlären yoqlarğa yatqanda, änise cılı yomşaq qulları belän Ğadelneñ çäçlären sıypıy, nazlı tawışı belän irkäläp, äkiyätlär söyli torğan ide. Xäzer ul töşlärendä yış qına änise belän söyläşä. “Äniyem, min sine gel yaratırmın, qaz bäbkälären dä üzem saqlarmın, Aqtäpigä söt birermen. Äniyem, sin berqayçan da minem yanımnan kitmässeñme? ”, – di ul, aña sıyınıp. Änise yılmayıp qarap tora da äkren genä qayadır yuqqa çığa. İnde menä niçä tapqır: “Äniyem, kitmä!” – dip, üz-üzen beleştermiçä, urınınnan sikerep torğanı buldı Ğadelneñ. Äle uyanğaç ta, töşennän tiz genä aynıy almıyça, mölderämä yäşle küzläre belän yaq-yaqqa qarap, änisen ezläp azaplana. Kürgännäreneñ töş kenä buluwın añlağaç, ul bik küñelsezlänä, ürtälä ide. Bügen dä menä änisen iskä töşerde. Ätise endäşkäç kenä, ul balalarğa xas bulmağan awır uylarınnan aynıp kitkändäy buldı. İrtänge aştan soñ atalı-ullı öydän çıqtılar. Aqtäpi ğadättägeçä alarnı qapqa töbenä xätle ozata kilde.

Alar mäktäp tıqrığına citkäç, ikese ike yaqqa kittelär. Ätise eşenä aşığa, aña soñğa qalırğa yaramıy, çönki eşe bik cawaplı ide. Ğadel dä, qulların yaq-yaqqa seltäp, zurlarça atlarğa tırışıp, mäktäp yağına kitte.

İşeğaldınıñ ber poçmağında alarnıñ sıynıfı tuzğan umarta küçedäy göjli ide. Tizdän bar da belende: ikençelärgä yaña uqıtuçı kiläçäk ikän. Sıynıftaşlarınıñ quwanıçı tizdän Ğadelgä dä küçte. Anıñ sabıy yöräge nindider kötelmägän şatlıq kiläsen sizengändäy alğısıp quydı. İrtänge küñel töşenkelege dä yuwıp alğanday yuqqa çıqtı. 

Däreslär başlanasın belderep, küñelle qıñğıraw tawışı yañğıradı. Bar da sıynıf  bülmäsenä aşıqtılar. Ğadel dä, eşlekle qıyäfätkä kerep, işekkä taba atladı. Kinät... ul basqan urınında qatıp qaldı. İşek yanında näq äniseneke tösle zäñgärsu külmäk kigän ber apa basıp tora ide. Muyınına salğan aq örfiyä şarfı anı bötenläy färeştä sıman itep kürsätä. Anıñ şomırttay küzlärennän, küzlärennän genä tügel, böten yözennän ällä nindi nur sibelep tora. Menä ul, söttäy aq teşlären cemeldätep, bit urtaların çoqırlandırıp, balalarğa qarap yılmaya. Yäş uqıtuçı apalarınıñ här xäräkäte, eçkersez yılmayuwı, nazlı tawışı – hämmäse dä Ğadelneñ änisen xäterlätä ide. “Äni, äniyem,” – dip pışıldadı malay, irennären sizeler-sizelmäs kenä açıp. Anıñ uyların uqıtuçı bülderde. Ul malaynıñ ğacäplänüdän zur bulıp açılğan küzlärenä yaratıp häm üz itep qarap: “Ya, nişläp tuqtalıp qaldıñ, äydä, räxim it,” – dide. Nurlı apanıñ çişmä çelteräwen xäterlätkän yağımlı tawışı Ğadelneñ küñelenä räxätlek birde. Ul, böten qıyulığın cıyıp, alğa atladı häm äkren genä üz urınına kilep utırdı. 

 – Äydägez, balalar, tanışıyq. Min Nazlıgöl apağız bulam, sezneñ sıynıfnıñ citäkçese. Apaları şulay dip äytkändä, meñlägän kömeş täñkälär çıltırağan tösle toyıldı Ğadelgä. Bu minutlarda annan da bäxetle keşe bulmağandır, möğayen. Malay bar dönyasın onıttı: moñsu küzlären tutırıp, Nazlıgöl apasın küzätte, anıñ süzlären yotlığıp tıñladı. Apaları här balanıñ isemen soraştı, alarğa nindi dä bulsa yağımlı süz äytergä dä ölgerde. Menä ul Ğadel yanına kilep bastı, nazlı qulları belän yomşaq qına itep anıñ çäçlärennän sıypap aldı. Malaynıñ böten tänenä, canına räxät cılılıq taraldı. Ğadelneñ sizger yöräge aldamadı: bu apa anıñ änise kebek bik tä yomşaq küñelle ikän bit! Anıñ änise genä şulay itep irkäli belä ide. “Äniyem,” – dip, Nazlıgöl apasına sıyınası, ällä nindi süzlär äytäse kilde anıñ, tik üzen tıyıp qaldı: berni dä sizdermäde. Apası nider äytte sıman, läkin malay uqıtuçınıñ süzlären añlar xäldä tügel ide: kerfekläre astına yäşerengän moñsu küzlärennän tägäräp çıqqan yäş tamçıları ike bite buylap tägäräde. Yäş uqıtuçı malaynıñ bu xaläten sizep aldı. Mäktäpkä kilgän könne ük aña sıynıfta anasınnan yätim qalğan ber bala barlığı turında äytkännär ide inde. Bu, hiçşiksez, şul bala ide. Nazlıgöl elekkegedän dä irkäräk tawış belän: 

 – Üskänem, ä sineñ isemeñ niçek? – dip soradı. Malay, küzlären tutırıp, aña qaradı häm yarım pışıldap:

–
Ğadel, – dide. – Min ätiyem belän bolın yağı uramında toram.

Malaynıñ sağışlı tawışı Nazlıgölneñ yörägen tetränderde. Kinät kenä anıñ bu balanı qoçağına alıp söyäse, cılı süzlär äytep yuwatası kilde. Ul moñarçı üzenä bilgele bulmağan xislär kiçerde, şul xislär dulqınında berençe däresen uzdırdı. Waqıt-waqıt ul Ğadel yağına qarap alğaladı. Malaynıñ üzenä tekälgän küzlärendä tirän sağış çağıluwın kürep, bigräklär dä moñlı bala ikän, dip uyladı. 

Däreslär betkäç, uqıtuçılar üz bülmälärenä cıyıldılar. Berençe tä’sirläre belän urtaqlaştılar, uqu yılınıñ başlanuwına balalardan da bigräk alar söyengännär ikän. Nazlıgöl genä şatlıqlı awazlarğa, ığı-zığığa quşılıp kitä almadı. Ul täräzä yanına barıp bastı da üz uylarına çumdı.

 Bügen qıznıñ küñele irtädän ük nikter urınında tügel: nider bulır tösle, tormışında närsäder üzgärer sıman toyıldı. Ber yıl elek öyläneşergä wäğdäläşkän yeğete Salix belän üzläre oya qoraçaq yortnı barıp qararğa ide bügen isäpläre. Şul uylar tınğılıq birmilärme soñ ällä? Alay disäñ, tik nigäder bu turıda uylıysı da kilmi, yuğıysä söyenergä säbäp tä yuq tügel. Yuq, uyları anıñ bötenläy ikençe, kötelmägän yünäleştän ağa ide. Yäş uqıtuçınıñ böten barlığın, yörägen Ğadel turındağı uylar biläp alğan ide. Nigäder anı tağın ber qat küräse, keçkenä gäwdäsen qısıp qoçası, yuwatası, tağın ällä nindi yağımlı süzlär äytäse kilde. 

Qız üzen ber kön eçendä olığayıp kitkändäy sizde. Ğadel belän oçraşu anıñ yöräk türenä yäşerelgän, inde onıtıla başlağan yätimlek xislären qabat aqtarıp çığardı. 

Bik keçkenädän äti-änisez qalğan Nazlıgöl balalar yortında tärbiyälänep üste. Başta mäktäptä uqıdı, annan soñ yuğarı belem aldı. Bügen ul berençe tapqır mäktäp busağasın atlap kergän yäş uqıtuçı. Anıñ näni sabıylarğa belem biräse, üze belgännärne öyrätäse kilä. Äye, ul bik yaxşı uqıtuçı bulır, bik küplärneñ yaqın kiñäşçesenä äyläner, tik Ğadel kebeklärneñ küñelenä açqıç yarata alırmı? Andıylarnı bäxetle itü öçen, ğadi uqıtuçı bulu ğına citmi, ä anaları birä almağan naznı da, yöräk cılısın da mul itep birergä turı kiläçäk. 

Täräzädän kergän qoyaş nurlarına qoyınıp, bik ozaq basıp tordı ul. Keçkenä gäwdäle Ğadel haman küz aldınnan kitmi. Malaynıñ uyçan küzlärendä olı ber dönya kürde ul baya. Moñ belän örtelgän ul küzlärne tiz genä xäterdän çığarıp taşlaw mömkin tügel ide. Ğadel aña nider äytergä dä teläde buğay. Ni genä bulmasın, ul bala Nazlıgölgä bik tä, bik tä yaqın toyıldı. Yäş qız yörägennän taşığan xislär anıñ böten küñelen, zihenen tutırdılar. Bu xislär anı keçkenä Ğadelgä ana nazı büläk itärgä, aña bütännär birä almayaçaq can cılısın birergä çaqıra ide. Äye, Ğadelgä äni kiräk. Üze dä yätimlek açısın tatıp, ana nazın kürmi üskängäme, ul monı bik açıq añlıy häm belä ide. Başqa balalar änilärenä irkälängändä, Allahı Täğälä şundıy yazmış sınawın nigä miña ğına birde ikän dip, awlaq urında yäşerenep, küpme tapqırlar üksep-üksep yıladı ul. Yöräge, açı yazmışqa räncep, niçä yıllar ärnep sulqıldadı. Yuq, Ğadel ul kürgännärne kürergä, ul kiçergännärne kiçerergä tiyeş tügel! Moñarçı üzen çolğap alğan bilgesezlek yuqqa çıqtı. Kinät ul, kön buyı üzen basıp torğan uylarınnan aynıp, nıqlı ber qararğa kilgändäy, tiz-tiz atlap bülmädän çığıp kitte. Nazlıgöl yazmışınıñ nindi borılış alasın açıq belä ide inde: qız Ğadel öçen ana bulaçaq!

Berazdan anıñ oçıp barğan sıman ciñel adımnar belän bolın yağı uramına taba kitep baruwı kürende.
